DECRETO 145/2018, do 15 de novembro, polo que se declara a urxente ocupación dos bens e dereitos necesarios para executar o proxecto integrado Centro Vialia estación de Vigo (fase 1) e terminal de autobuses, aprobado como proxecto público de urxencia ou excepcional interese.
Consellería de Infraestruturas e Mobilidade — III. Outras disposicións — 03/12/2018

O 3 de marzo de 2006 asinouse un acordo entre o Ministerio de Fomento, a Consellería de Política Territorial, Obras Públicas e Transportes da Xunta de Galicia e o Concello de Vigo en relación co acceso norte do Eixe Atlántico de Alta Velocidade á cidade de Vigo. No devandito documento, as tres administracións consideraban do maior interese dotar das máximas posibilidades de intermodalidade á futura estación de Vigo, e moi especialmente facilitar unhas adecuadas conexións co transporte público urbano, metropolitano e rexional.
O 2 de febreiro de 2017, Adif-Alta Velocidad solicita que se proceda ao inicio da tramitación do proxecto integrado Centro Vialia estación de Vigo e terminal de autobuses segundo o procedemento previsto na Lei 3/2016, do 1 de marzo, de medidas en materia de proxectos públicos de urxencia ou de excepcional interese, da Comunidade Autónoma de Galicia.
Logo de acordar o inicio da tramitación do proxecto integrado polo procedemento previsto na Lei 3/2016, pola Secretaría Xeral Técnica da Consellería de Infraestruturas e Vivenda, o Concello de Vigo someteu a información pública o proxecto mediante anuncio no Boletín Oficial da provincia de Pontevedra o 3 de marzo de 2017. Posteriormente, o Concello de Vigo, como Administración expropiante, someteu a información pública a relación de bens e dereitos afectados polo dito proxecto no Boletín Oficial da provincia de Pontevedra do 8 de marzo de 2017.
O 5 de outubro de 2018, tras considerar os informes emitidos e as observacións presentadas nos distintos trámites de información pública realizados, o Consello da Xunta de Galicia acordou aprobar o proxecto integrado Centro Vialia estación de Vigo (fase 1) e terminal de autobuses, como proxecto público de urxencia ou excepcional interese.
O 30 de outubro de 2018, o Concello de Vigo solicita que o Consello da Xunta de Galicia acorde a declaración de urxente ocupación dos bens e dereitos necesarios para executar o proxecto integrado Centro Vialia estación de Vigo (fase 1) e terminal de autobuses, aprobado como proxecto público de urxencia ou excepcional interese.
Considérase a urxente ocupación dos bens e dereitos necesarios para a realización do proxecto integrado Centro Vialia estación de Vigo (fase 1) e terminal de autobuses, polo seu carácter de proxecto de urxencia ou excepcional interese, polos seus especiais beneficios sociais e económicos, permitindo a transformación da actual estación de ferrocarril de Vigo nunha estación intermodal que acolla tanto servizos ferroviarios como a nova estación de autobuses para o transporte público por estrada, e garantir, deste xeito, a viabilidade da obra nun prazo que posibilite o seu financiamento con cargo ao programa operativo Feder 2014-2020.
Correspóndelle ao Consello da Xunta de Galicia, como órgano equivalente ao Consello de Ministros, no ámbito da Administración autonómica, a declaración da urxente ocupación dos bens afectados pola expropiación a que dá lugar a realización da obra, segundo o previsto nos artigos 10 e 52 da Lei do 16 de decembro de 1954, de expropiación forzosa.
Na súa virtude, por proposta da conselleira de Infraestruturas e Mobilidade, logo da deliberación do Consello da Xunta de Galicia, na súa reunión do día quince de novembro de dous mil dezaoito,
Artigo único. Declarar a urxente ocupación para os efectos da expropiación forzosa dos bens e dereitos que se concretan no expediente do proxecto integrado Centro Vialia estación de Vigo (fase 1) e terminal de autobuses, aprobado como proxecto público de urxencia ou excepcional interese.
Santiago de Compostela, quince de novembro de dous mil dezaoito